*Hakusana "WoW" ohjaa tänne. Samannimisestä lakkautetusta pelilehdestä katso WoW (lehti).*

**World of Warcraft** (lyhennettynä **WoW**) on Blizzard Entertainmentin kehittämä *Warcraft*-pelisarjaan perustuva massiivinen monen pelaajan verkkoroolipeli (MMORPG). Pelisarjan tapahtumat sijoittuvat sen keskeisimpään maailmaan, Azerothiin noin neljä vuotta edellisen *Warcraft*-pelin, *Warcraft III: The Frozen Thronen*, tapahtumien jälkeen. Peli julkaistiin *Warcraft*-pelisarjan 10-vuotispäivänä 23. marraskuuta 2004. Peliin on tähän mennessä julkaistu yhdeksän lisäosaa: *The Burning Crusade*, *Wrath of the Lich King*, *Cataclysm*, *Mists of Pandaria*, *Warlords of Draenor*, *Legion*, *Battle for Azeroth*, *Shadowlands* ja *Dragonflight*. Lisäksi on tekeillä kolme lisäosaa: *The War Within*, *Midnight* ja *The Last Titan*, jotka yhdessä muodostavat Maailmansielu-saagan (engl. *Worldsoul Saga*).

*World of Warcraftin* pelaamisesta veloitetaan kuukausimaksu. Pelin ensimmäisen osan mukana pelaaja saa 30 päivää peliaikaa, jonka jälkeen sitä voi ostaa lisää muun muassa luottokortilla tai kaupoista ostettavilla 60 päivän peliaikaan oikeuttavilla Game Card -korteilla. Pelin suosio oli huipussaan syksyllä 2010, jolloin sillä oli 12 miljoonaa maksavaa tilaajaa. Pelin tilaajamäärät vaihtelevat paljon julkaistujen lisäosien mukaan. *Warlords of Draenorin* julkaisun myötä tilaajamäärä nousi jälleen 10 miljoonaan vuoden 2014 alkupuoliskon 6,8 miljoonasta, mutta laski jo vuoden 2015 toisella neljänneksellä 5,8 miljoonaan tilaajaan.

Elokuussa 2019 julkaistiin *World of Warcraft Classic*, joka mahdollistaa kokemuksen *World of Warcraftista* ajalta ennen lisäosia.

Pelaaminen
----------

### Rodut

*Pääartikkeli: Warcraft-universumin rodut ja ryhmittymät*
World of Warcraftin maailmassa pelaaja voi asettua joko Liittouman (engl. *Alliance*) tai Lauman (engl. *Horde*) puolelle. Kummaltakin puolelta löytyy omat rotunsa (engl. *race*), joille on kaikille kirjoitettu laaja taustatarina. Rodun valinta vaikuttaa hahmon aloituspaikkaan ja joihinkin taitoihin, mutta peli ei sisällöllisesti muutu kovin oleellisesti eri roduilla pelatessa. Rodun valinnan jälkeen valitaan omalle hahmolle hahmoluokka, nimi ja ulkonäkö.

Liittouman rotuja ovat ihminen, yöhaltia, kääpiö, maahinen, draenei ja worgen. Lauman rodut ovat örkki, taureeni, epäkuollut, peikko, verihaltia ja hiisi. Lisäksi on kaksi kummallekin puolelle sopivaa rotua: pandareeni ja dracthyr. *Battle for Azeroth* esitteli myös liittolaisrotuja, joiden avaamiseksi on täytettävä pelin sisäisiä ehtoja tavallisilla roduilla.

### Pelin eteneminen

Hahmot saavat kehittyessään eli tasoja kerätessään useita erilaisia kykyjä ja taitoja, jotka vaikuttavat pelaamiseen huomattavasti. World of Warcraftissa on paljon erilaisia toimintoja, jotka esitellään pelaajalle tämän noustessa korkeammalle tasolle (engl. *level*). Esimerkiksi tasolla 10 pelaaja pystyy osallistumaan Liittouman ja Lauman välisiin taisteluihin taistelukentillä (engl. *Battlegrounds*). Pelaaja voi käydä läpi instanssi-luolastoja (engl. *Instance, Dungeon*) tasolta 10 alkaen ja tasolla 15 pelaajalle avautuu mahdollisuus liittyä automaattisesti niihin pyrkiviin ryhmiin.

Suurin osa *World of Warcraftin* peluusta liittyy tehtävien (engl. *quest*) tekemiseen, joita saa pelin NPC-hahmoilta. Tehtävästä saa usein palkinnon, joka voi olla esimerkiksi rahaa tai esineitä. Lisäksi lähes kaikista tehtävistä saa kokemuspisteitä (engl. *experience points* tai lyhyemmin *XP*). Tehtävillä selvennetään myös pelin juonta. Suuri osa tehtävistä on niin kutsuttuja ketjutehtäviä, joissa uusi tehtävä jatkaa suoritetussa tehtävässä esitettyä tarinaa. Tehtävät saattavat olla muun muassa erilaisten esineiden ja aineiden keräilyä, paikkojen etsimistä, tietylle henkilölle puhumista, tietyssä paikassa käymistä tai tiettyjen vihollisten tappamista. Pelata voi myös yksin, mutta halutessaan pelaaja voi muodostaa ryhmän toisten pelaajien kanssa ja suorittaa tehtäviä, jotka yksin pelatessa olisivat liian haastavia. Ryhmässä pelatessaan pelaaja ottaa usein tietyn roolin asioiden onnistumiseksi. Pelissä voi perustaa myös killan, johon voi kutsua ystäviä, suunnitella oman vaakunan ja ostaa oman kiltapanki, johon killan jäsenet voivat varastoida tavaroita ja rahaa. Kiltalaiset saavat uusia kykyjä ja he voivat myös ostaa erilaisia palkintoja. Monien palkintojen ostamiseksi kiltalainen tarvitsee kuitenkin myös mainetta killalle. 

Kun pelaaja kuolee, hänen hahmonsa ilmestyy haamuna lähimmälle hautuumaalle. Toiset pelaajat voivat herättää muita pelaajia henkiin, kahdella pelin hahmolla on myös mahdollisuus ylösnousuun, jolloin toinen voi antaa jollekin toiselle pelaajalle väliaikaisen ylösnousemisen kyvyn. Pelaajan kuollessa hänen käyttämänsä esineet alkavat hajota ja näin ollen vaatia korjausta, jonka tietyt NPC-hahmot voivat suorittaa rahaa vastaan. Jos hahmon ruumis on paikassa, johon ei pääse tai jos pelaajalla on jokin muu syy, on mahdollista käyttää hautuumaalla olevaa Spirit Healer -NPC-hahmoa elvyttämään hahmo.

#### Hahmoluokat

Hahmon luonnissa pelaaja valitsee hahmoluokan (engl. *class*). Tässä vaiheessa hän voi vaikuttaa siihen, mitä roolia haluaa pelata. Hahmoluokkia on pelissä yksitoista, ja ne ovat kummankin puolen käytettävissä. Myös rodut (engl. *race*) vaikuttavat hahmoluokan valintaan, sillä kaikki hahmoluokat eivät ole jokaisen rodun käytettävissä. Pelaaja voi muokata hahmoluokkansa kykyjä ja ominaisuuksia taitopisteillä (engl. *talents*). Pelaajan tulee erikoistua tiettyyn kykypuuhun, joita jokaisella hahmoluokalla on kolme, paitsi druideilla neljä. Kykypuun valinta vaikuttaa suuresti hahmon pelattavuuteen ja siihen, minkä roolin hahmo voi tällöin ryhmässä ottaa. Pelin alkuperäinen tasokatto oli 60 ja nousi seitsemän ensimmäisen lisäosan myötä 120:een. *Shadowlandsissä* tasokatto alennettiin takaisin 60:een ja tason 120 pelaajat palautuvat takaisin tasolle 50. Nykyinen tasokatto on 70.

World of Warcraftin pelihahmoja Warsong Gulch Battlegroundin edustalla.
Druidi (engl. *druid*) on hyvin monipuolinen hahmoluokka, sillä se voi asettua mihin tahansa pelin taistelurooleista. Druidin rooli riippuu käytössä olevasta taitopuusta. Druidin pelaaminen perustuu hahmon olomuodon vaihtamiseen tilanteen mukaan, jolloin hahmon päätehtävä muuttuu muotoa vastaavaksi. Druidi voi muuttaa ulkomuotonsa esimerkiksi fyysistä vahinkoa hyvin kestäväksi karhumuodoksi (engl. *Bear form*), kovaa vahinkoa tekevään kissamuotoon (engl. *Cat Form*), nopeaan lentävään lintumuotoon (engl. *Flight Form*) tai taikoja tekevään pöllömuotoon (engl. *Moonkin Form*).

Metsästäjä (engl. *hunter*) on puolestaan fyysistä vauriota etäisyydeltä aiheuttamaan painottunut hahmoluokka. Metsästäjä on erikoistunut mm. jousien ja tuliaseiden käyttöön. Metsästäjä pystyy kesyttämään itselleen lemmikin pelin pedoista ja käyttämään sitä esimerkiksi sitoakseen vastustajansa lähitaisteluun. Lemmikeillä itsellään on myös erilaisia taitoja. Lisäksi metsästäjät voivat ansoittaa maastoa.

Maagi (engl. *mage*) on vauriota etäisyydeltä aiheuttamaan painottunut hahmoluokka. Maagilla on käytettävissään runsaasti loitsuja aina tulesta ja jäästä salaisiin voimiin (engl. *Arcane Magic*). Vaurioloitsuilla maagit voivat joko keskittyä vahingoittamaan yksittäistä vihollista tai jopa kaikkia tietyllä alueella olevia vihollisia. Maagi tekee pelissä suurta vauriota, mutta sen heikkous on huono kestävyys.

Paladiini (engl. *paladin*) on hybridiluokka, joka voi kykypuun valinnoilla toimia parantajana, vahingon tuottajana tai vastaanottajana eli *tankkina*. Raskaasti haarniskoituneina paladiinit ovat pelin sitkeähenkisimpiä hahmoja erityiskykyjensä ansiosta, joilla he voivat esim. muuttaa itsensä väliaikaisesti vahingoittumattomaksi tai loihtia erittäin voimakkaan parannustaian.

Pappi (engl. *priest*) on hahmoluokka, jolla on kaksi tehtävää, vahingon tekeminen tai parantaminen. Papilla on käytössään myös tehokkaita vihollisten hallintataikoja (engl. *crowd control*, lyh. engl. *CC*), jotka tekevät vihollisen hetkellisesti puolustuskyvyttömäksi, esimerkiksi kontrolloimalla vihollisen mieltä.

Rosvo (engl. *rogue*) voi tiirikoida lukkoja sekä varastaa esineitä tai rahaa NPC-vastustajilta. rosvon tärkein ominaisuus on hiipimiskyky (engl. *Stealth*), joka on myös joidenkin taitojen edellytys. Rosvo on heikko joutuessaan hyökkäyksen kohteeksi, mutta sen hyvinä puolina pidetään piiloutumis- ja salamannopeita lähitaistelutaitoja.

Shamaani (engl. *shaman*) osaa parantaa, tehdä vahinkoa lähitaistelussa ja myös tehdä kauemmas ulottuvia vahinkoloitsuja. Shamaanin tärkeimpiä taitoja ovat toteemit (engl. *totem*). Niiden avulla shamaani voi saada itselleen tai tuoda ryhmäänsä parannusta tai manaa, parantaa lähitaisteluvoimaansa, parantaa puolustusta ja maagisia voimia ja tuoda lisää tuhovoimaa. Shamaani pystyy herättämään muita pelaajia henkiin ja ainoana pelattavana hahmoluokkana suorittamaan uudelleensyntymän käyttämällä erityistä Ankh-avainta.

Manaajavelho (engl. *warlock*) on maagista pimeiden voimien vauriota etäisyydeltä aiheuttamaan painottunut hahmoluokka. Manaajavelhot ovat keskittyneet pimeisiin voimiin kuten demoneihin ja kirouksiin. Manaajavelhon erikoisuus on kyky imeä muilta hahmoilta elinvoimaa, ja he pystyvät muuntamaan omaa elinvoimaansa manaksi. Apureinaan manaajavelhot käyttävät erilaisia demoneita. Manaajavelhon aiheuttama vaurio perustuu voimakkaisiin kirouksiin, jotka aiheuttavat vastustajille vahinkoa ajan kuluessa, sekä demonien apuun.

Soturin (engl. *warrior*) kykypuut keskittyvät kahteen tehtävään, vahingon aiheuttamiseen tai vahingon vastaanottamiseen. Soturi on paladiinin ja kuolonritarin ohella fyysisesti kestävin hahmoluokka, johtuen kyvystä käyttää raskasta levypanssaria. Soturit ovat kestäviä myös vahingontekoroolissa. Soturien kyvyt perustuvat raivoon, joka kasvaa taistelun edetessä.

Kuolonritari (engl. *death knight*) on *Wrath of the Lich King* -lisäosassa ilmestynyt pelin ensimmäinen sankarihahmoluokka. Sankarihahmoluokkaan tarvitaan jo ennestään käytössä oleva hahmo, ja kuolonritariin tarvittavan hahmon kokemustason oli alun perin oltava vähintään 55 (pandareeneilla ja liittolaisroduilla aloitustaso on 10, mutta muille pääroduille tuli *Shadowlands*-lisäosassa uudeksi aloitustasoksi 8). Kuolonritari voi toimia samoissa rooleissa kuin soturi. Kuolonritari on fyysisesti voimakas ja on tarkoitettu käyttämään levypanssaria. Kuolonritari on lähitaistelija, mutta kykenee myös loitsimaan. Nämä ovat hyvin usein rutto- tai tautityyppisiä loitsuja. Yksi kuolonritarin kyvyistä on epäkuolleen apurin (engl. *Ghoul*) nostattaminen.

Munkki (engl. *monk*) on *Mists of Pandaria* -lisäosassa ilmestynyt hybridiluokka. Heidän taitonsa perustuvat joko aseiden kera tai ilman niitä toimiviin taistelulajeihin. Munkit ammentavat voimaa chi-energiasta. He pystyvät sekä vahingoittamaan vastustajia että puolustamaan tai parantamaan muita. 

Demoninmetsästäjä (engl. *demon hunter*) on *Legion*-lisäosassa ilmestynyt pelin toinen sankarihahmoluokka. Demoninmetsästäjään tarvittavan ennestään käytössä olevan hahmon kokemustason oli alun perin oltava vähintään 98 (kunnes *Shadowlands*-lisäosassa uudeksi aloitustasoksi tuli 8). Demoninmetsästäjä tehostaa itseään lähitaistelussa demonisella tulella sekä muilla surmatuilta demoneilta viedyillä voimilla.

Loihtija (engl. *evoker*) on *Dragonflight*-lisäosassa ilmestynyt pelin kolmas sankarihahmoluokka. Se voi toimia joko pitkän kantaman taistelijana tai parantajana. He käyttävät uudenlaisia Empower-nimityksellä tunnettuja loitsuja. Loihtija aloittaa tasolla 58 (*Shadowlandsissä* tapahtuneen tasokaton laskemisen johdosta), mutta tarvitsee ennestään käytössä olevan hahmon, jonka kokemustaso on vähintään 50.

### Luolastot

Pelissä on laaja kirjo niin kutsuttuja luolastoja. Näitä on kahta eri lajia: normal dungeon -luolastot on tarkoitettu 15-110-tasoisille hahmoille ja heroic dungeon -luolastot yli 70-tasoisille pelaajille. Heroic-luolastot ovat haasteellisempia suoritettavia kuin normaalit luolastot. Luolastoissa on yleensä useita voimakkaita vihollisia, jotka pudottavat kuollessaan harvinaisia esineitä. Jokainen itsenäinen pelaajien joukko saa käyttöönsä oman luolaston, jossa voi edetä haluamallaan tavalla. Usein luolastoihin liittyy myös tehtäviä, joiden palkinnot ovat huomattavasti parempia kuin tavallisten tehtävien. Myös kokemuspisteitä tulee runsaasti, sillä luolastoissa on paljon vihollisia, jotka ovat niin kutsuttuja "elitejä". Nämä ovat huomattavasti normaaleja vihollisia voimakkaampia ja lisäksi niillä on usein enemmän terveyttä (engl. health), minkä myötä niiden kaataminen yksin on vaikeaa.

Instanssiryhmä (engl. *instance group*) koostuu normaalisti viidestä pelaajasta ja kolmesta eri roolista. Rooleja ovat vanhingontekijä (DPS, mikä tahansa hahmoluokka), parantaja (pappi, druidi, munkki, paladiini tai shamaani) ja tankki (paladiini, druidi, munkki, soturi tai kuolonritari). DPS:llä eli vahinkoa tekevällä (engl. *damage per second*) roolilla tarkoitetaan vihollisia vahingoittavaa pelaajaa. Parantaja (healer) on pelaaja, joka voi kyvyillään suojella ja parantaa ryhmän jäseniä. Tankki-roolin pelaajan työnä on kerätä vihollisten iskut itseensä. Viiden pelaajan ryhmissä on tavanomaisesti kolme vanhingontekijää (DPS), yksi parantaja (Healer) ja yksi tankki (Tank).

### Taistelukentät

Taistelukentät (engl. *battleground*) ovat Lauman ja Liittouman PvP-taistelupaikkoja (engl. *Player versus Player*, pelaaja pelaajaa vastaan). Taistelukentät ovat suosittuja paikkoja honor-pisteiden keräämiseen. Taistelukentillä myös kerätään erilaisille ryhmille ja liittoutumille mainetta, joka oikeuttaa ostamaan erilaisia tavaroita näiden ryhmien kauppiailta. Moniin taistelukenttiin liittyy taistelun aikana suoritettavia tehtäviä, joista saa yleensä pieniä määriä mainetta kyseiselle taholle.

Jokaiselle vuoden päivälle on oma päivittäinen taistelu (Daily-BG), jonka suorittamalla pelaajat saavat ylimääräisiä kunnia- ja areenapisteitä. Lisäksi jokaiselle kuukauden viikonlopulle (Call to Arms) on määrätty erityinen taistelukenttä, jolla taistelemisesta saa ylimääräisiä honor-pisteitä.

#### Ammatit

*World of Warcraftissa* jokainen hahmo voi ottaa kaksi ensisijaista ammattia (engl. *primary profession*), ja kaikki toissijaiset ammatit (engl. *secondary profession*). Ensisijaiset ammatit liittyvät joko materiaalien keräämiseen tai tavaroiden luomiseen. Ensisijaisia ammatteja ovat yrttien kerääminen (engl. *herbalism*), malmien louhinta (engl. *mining*), nylkeminen (engl. *skinning*), alkemia (engl. *alchemy*), sepäntaito (engl. *blacksmith*), lumoaminen (engl. *enchanting*), konetekniikka (engl. *engineering*), kaivertaminen (engl. *inscription*), jalokivityöt (engl. *jewelcrafting*), nahkatyöt (engl. *leatherworking*) ja räätälintyöt (engl. *tailoring*). Toissijaiset ammatit ovat arkeologia (engl. *archeology*), ruoanlaitto (engl. *cooking*), ensiapu (engl. *first aid*) ja kalastus (engl. *fishing*).

Maailma
-------

### Kotikaupungit

*World of Warcraftissa* jokaisella rodulla on oma historiantäyteinen kotikaupunkinsa. Näitä kaupunkeja on kuusitoista, joista yksi on lähes hylätty ja toinen rakennettu uudeksi pääkaupungiksi aiemman tuhouduttua. Worgenien Gilneas City on suurimmalta osin hylätty sotien jäljiltä epäkuolleiden takia, ja hiisien alkuperäinen kaupunki Undermine hautautui laavaan. Jokaisessa pääkaupungissa on huutokauppa, joka on yhteydessä muihin huutokauppoihin. Kotikaupunkien lisäksi huutokauppa löytyy myös kaupungeista Gadgetzan, Booty Bay ja Everlook, jotka ovat molempien osapuolien käytössä (nämä eivät kuitenkaan ole yhteydessä osapuolten omiin huutokauppoihin, vaan ovat niin sanottuja neutraaleja huutokauppoja). Pelissä on myös viisi suurta neutraalia kaupunkia: Ulkomaissa sijaitseva Shattrath, alun perin Northrendissä ja myöhemmin Särjetyillä saarilla sijainnut Dalaran, Varjomailla sijaitseva Oribos, sekä Lohikäärmesaarilla sijaitseva Valdrakken. Niissä vallitsee rauha (engl. *sanctuary*) Lauman ja Liittouman välillä. Taisteleminen näissä kaupungeissa on pääosin estetty, tosin Dalaranin viemäriverkostossa on areena, jossa taisteleminen on kuitenkin mahdollista.

#### Liittouma

* Stormwind (suom. *Myrskytuuli*): Suurin ihmisten kaupungeista, joka sijaitsee Elwynnin metsässä. Se on myös worgenien väliaikainen koti.
* Ironforge (suom. *Rauta-ahjo*): Dun Moroghin vuoristossa sijaitseva vuoren sisään rakennettu kääpiöiden ja maahisten kaupunki.
* Darnassus: Elämän Puun, Teldrassilin, oksilla sijaitseva yöhaltioiden kaupunki.
* Exodar: Azuremystin saarella sijaitseva draeneiden kaupunki. Entinen avaruusalus.
* Shrine of Seven Stars: Osa Vale of Eternal Blossomsin pääkaupunkia, Mogu'shanin palatsia. Liittouman tukikohta Pandariassa.
* Stormshield: Ashranin eteläosissa sijaitseva Liittouman tukikohta menneisyyden Draenorissa.
* Boralus: Kul Tirasin pääkaupunki saaren suurimmalta alueella Tiragarde Soundissa.

#### Lauma

* Orgrimmar: Durotarin karuissa maisemissa sijaitseva örkkien ja peikkojen rakentama suurkaupunki.
* Thunder Bluff (suom. *Ukkosjyrkänne*): Mulgoressa olevien pöytävuorien päälle rakennettu taureenien kaupunki.
* Undercity: Tirisfal Gladesissa (suom. *Tirisfalin lehto*) entisen Lordaeronin kaupungin raunioiden alapuolella sijaitseva epäkuolleiden pahamaineinen kaupunki, jossa aikoinaan vallitsi rutto.
* Silvermoon City (suom. *Hopeakuu*): Eversong Woodsissa sijaitseva verihaltioiden puoliksi Kalmorutton (engl. *Undead Scourge*) epäkuolleiden invaasiosta tuhoutunut kaupunki.
* Shrine of Two Moons: Osa Vale of Eternal Blossomsin pääkaupunkia, Mogu'shanin palatsia. Lauman tukikohta Pandariassa.
* Warspear: Ashranin pohjoisosissa sijaitseva Lauman tukikohta menneisyyden Draenorissa.
* Dazar'alor: Zandalari-imperiumin muinaisen kaupungin Zuldazarin urbaani keskus.

#### Puolueettomat

* Shattrath: Sha'tar-nimisen naarujen ryhmittymän hallitsema sekä Aldor-nimisen draenei-ryhmittymän ja Scryereiksi kutsuttujen verihaltioiden asuttama kaupunki Ulkomaissa. Myös Khadgar asui siellä Toisen sodan jälkeen, kunnes palasi sieltä myöhemmin Dalaraniin.
* Dalaran: Kirin Torin magokraattien hallitsema kaupunkivaltio, joka voi leijua tai teleporttautua paikasta toiseen. Ennen Kolmatta sotaa se sijaitsi vuosisatoja Lordameren järvellä ennen kuin Archimonde tuhosi sen. Se jälleenrakennettiin myöhemmin Northrendiin, josta se siirrettiin myöhemmin nykyiseen olinpaikkaansa: Sargerasin haudan lähelle, Särjetyille saarille.
* Oribos: Varjomaiden keskuksena toimiva kaupunki, jossa jopa titaanejakin vanhempi olento, The Arbiter, tuomitsee kuolleiden sieluja.
* Valdrakken: Lohikäärmesaarten pääkaupunki, joka edustaa kaikkia lohikäärmeitten viiden pääryhmittymän saavutuksia vuosituhansien ajoilta.

Vastaanotto
-----------

*World of Warcraft* sai hyvän vastaanoton maailmanlaajuisesti julkaisunsa aikaan. Peliä kohtaan oli suuret ennakko-odotukset ennen julkaisua. Vaikka peli seuraa samanlaista mallia ja käyttää samanlaisia konsepteja kuin monet muut roolipelit, niin pelin tapa vähentää katkoja ja odotusta oli pelaajien mieleen. Hyvä esimerkki on pelaajan kuolema: joissain MMORPG-peleissä pelaaja saa suuren rangaistuksen hahmon kuolemasta, kun taas *World of Warcraft*issä hahmo toipuu nopeasti ja pystyy jatkamaan pelaamista nopeasti. Taistelu oli toinen osa-alue, josta odottelua ja taukoja oli vähennetty. Arvostelijoiden mielestä nämä muutokset tekivät pelin miellyttäväksi niille, jotka halusivat pelata vain vähän aikaa kerrallaan, mutta silti saada hyvän pelikokemuksen. Myös nopea kokemuspisteiden kerääminen sai kriitikoiden keskuudessa kiitosta.

Lisäosat ja uudelleenjulkaisut
------------------------------

*World of Warcraft* julkaistiin 23. marraskuuta 2004 Yhdysvalloissa, Australiassa ja Uudessa-Seelannissa. Euroopan julkaisupäivä oli 11. helmikuuta 2005. Kiinassa peli julkaistiin joitakin kuukausia myöhemmin.

Pelille julkaistiin 16. tammikuuta 2007 pelin ensimmäinen lisäosa, *World of Warcraft: The Burning Crusade*. Toinen lisäosa *World of Warcraft: Wrath of the Lich King* julkaistiin 13. marraskuuta 2008. Pelin kolmas lisäosa *World of Warcraft: Cataclysm* julkaistiin 7. joulukuuta 2010. Neljäs lisäosa, *World of Warcraft: Mists of Pandaria* julkaistiin 25. syyskuuta 2012. Viides lisäosa, *World of Warcraft: Warlords of Draenor*, julkaistiin 13. marraskuuta 2014. Kuudes lisäosa, *World of Warcraft: Legion*, julkaistiin 30. elokuuta 2016. Seitsemäs lisäosa, *Battle for Azeroth*, julkaistiin 14. elokuuta 2018. Kahdeksas lisäosa, *Shadowlands*, julkaistiin 23. marraskuuta 2020. Yhdeksäs lisäosa, *Dragonflight*, julkaistiin 28. marraskuuta 2022.

Vuoden 2023 BlizzConissa paljastettiin, että seuraavat kolme lisäosaa muodostaisivat Maailmansielu-saagan (engl. *Worldsoul Saga*). Saagan ensimmäinen lisäosa, *The War Within*, tullaan julkaisemaan vuonna 2024. Saagan kaksi muuta lisäosaa tulevat olemaan *Midnight* ja *The Last Titan*.

Syksyllä 2007 pelin tavallinen versio muuttui yhden DVD-levyn sisältäväksi myyntipakkaukseksi. Lokakuussa 2007 julkaistiin myös pelin uusille aloittajille suunnattu *World of Warcraft: Battle Chest*, joka sisältää sekä alkuperäisen *World of Warcraftin* että lisäosan *The Burning Crusade* kahdella DVD-levyllä. Mukana tulee myös Bradygamesin julkaisemat strategiaoppaat molempiin peleihin.

Muut mediat
-----------

*World of Warcraftista* on julkaistu myös erilaisia oppaita, esimerkiksi *World of Warcraft Atlas*, *World of Warcraft Bestiary*, Bradygamesin julkaisema yli 400-sivuinen opas *World of Warcraft: Official Strategy Guide* ja myös toinen lähes yhtä pitkä opas *The Burning Crusade: Official Strategy Guide* lisäosan maailmasta. Pelistä tehtyihin lisätuotteisiin lukeutuvat laaja lautapeli *World of Warcraft: The Board Game* sekä keräilykorttipeli *World of Warcraft: Trading Card Game*.

*World of Warcraftista* on tehty myös 25-osainen sarjakuva, joka on julkaistu Suomessa 12 lehteen tiivistettynä. Sarjakuvan tarinan ensimmäinen puolisko kertoo Myrskytuulen kuninkaan, Varian Wrynnin, paluusta ja toinen puolisko kertoo Med'anista, Garonan ja Medivhin pojasta.

**Wowhead** on *World of Warcraftia* koskeva tietokanta. Sivusto aloitti toimintansa pelkkänä taitolaskurina. Tietokanta päivittyy pelaajien pelimaailmassa tekemien toimien perusteella. Tieto välittyy sivuston tietokantaan automaattisesti tietokoneohjelman kautta. Wowhead toimi betatestaus vaiheessa 4. huhtikuuta - 25. kesäkuuta 2006.

*World of Warcraftia* käsiteltiin *South Park* -animaatiosarjan 10. tuotantokauden kahdeksannessa osassa *Make Love, Not Warcraft*, joka toteutettiin yhteistyössä Blizzardin kanssa. Jakso voitti Emmy-palkinnon parhaana alle tunnin pituisena animaatiosarjan jaksona vuonna 2007, ja sen mukaan on nimetty pelissä esiintyvä samanniminen saavutus (engl. *achievement*).

Katso myös
----------

* Paragon

Lähteet
-------

1. 1 2 3 4  Xfire - World of Warcraft - Details (Arkistoitu – Internet Archive) (englanniksi) Viitattu 21. kesäkuuta 2010.
2. ↑  Carless, Simon: The Activision/Blizzard Merger: Five Key Points *Gamasutra*.  3.12.2007. Viitattu 29.12.2010. (englanniksi)
3. 1 2  Blizzard Entertainment - Games - World of Warcraft (englanniksi) Viitattu 21. kesäkuuta 2010.
4. ↑  British Board of Film Classification - World of Warcraft *bbfc.co.uk*. Viitattu 19.08.2010. (englanniksi)
5. 1 2 3  Pegi
6. ↑
7. ↑  WARCRAFT HISTORY: Timeline Blizzard Entertainment. Viitattu 28.12.2010. (englanniksi)
8. ↑  World of Warcraft - General F.A.Q. (englanniksi) Viitattu 21. kesäkuuta 2010.
9. ↑  World of Warcraft - Game Card Information (englanniksi) Viitattu 21. kesäkuuta 2010.
10. ↑
11. ↑  Q2 2015 Results: WoW Down to 5.6 Million Subscribers  elokuu 2015. wowhead.
12. ↑  Mark Your Calendars: WoW Classic Launch and Testing Schedule - WoW *World of Warcraft*. Viitattu 2.11.2019. (englanniksi)
13. ↑  World of Warcraft goes back to basics *bbc.com*.  26.8.2019. Viitattu 2.11.2019. (englanniksi)
14. 1 2 3 4  World of Warcraft Community Site - Info - Races *worldofwarcraft.com*. Viitattu 19.08.2010. (englanniksi)
15. 1 2  World of Warcraft Community Site - Cataclysm - Features *worldofwarcraft.com*.  Arkistoitu 7.8.2010. Viitattu 19.08.2010. (englanniksi)
16. ↑  Meet the Pandaren - Game - World of Warcraft
17. ↑  Allied Races *worldofwarcraft.com*.  Arkistoitu 26.4.2020. Viitattu 4.11.2017. (englanniksi)
18. ↑  World of Warcraft Community Site - Info - Basics - Characters *worldofwarcraft.com*. Viitattu 19.08.2010. (englanniksi)
19. ↑  Wowhead - Warsong Gulch *wowhead.com*. Viitattu 19.08.2010. (englanniksi)
20. ↑  Wowhead - Ragefire Chasm *wowhead.com*. Viitattu 19.08.2010. (englanniksi)
21. ↑  WoW.com - Blood Pact: Leveling up through the Dungeon Finder tool *wow.com*.  Arkistoitu 8.4.2010. Viitattu 19.08.2010. (englanniksi)
22. ↑  World of Warcraft Community Site - Info - Basics - Quests *worldofwarcraft.com*. Viitattu 19.08.2010. (englanniksi)
23. 1 2 3 4  World of Warcraft Community Site - Info - Basics - Death *worldofwarcraft.com*. Viitattu 19.08.2010. (englanniksi)
24. ↑  Carter, Chris: World of Warcraft: Shadowlands is completely overhauling WoW's leveling system *Destructoid*.  1.11.2019. Viitattu 5.2.2020. (englanniksi)
25. ↑  Messner, Steven: Everything we know about World of Warcraft: Shadowlands *PC Gamer*.  1.11.2019. Viitattu 5.2.2020. (englanniksi)
26. 1 2  Blizzard Entertainment: Mark Your Calendars: The Journey to the Dragon Isles Begins November 28 *worldofwarcraft.com*.  29.9.2022. Viitattu 29.11.2022. (englanniksi)
27. 1 2 3  World of Warcraft Community Site - Info - Classes - Druid *worldofwarcraft.com*. Viitattu 30. elokuuta 2010. (englanniksi)
28. ↑  Monk - Game - World of Warcraft
29. ↑  Demon Hunter - Game - World of Warcraft
30. ↑  WoW: Legion details at gamescom: Interview with Tom Chilton & Ion Hazzikostas - News - Icy Veins Forums
31. ↑  World of Warcraft Game Rankings. Viitattu 25. kesäkuuta 2008.
32. 1 2  World of Warcraft Metacritic.  Arkistoitu 24.6.2008. Viitattu 25. kesäkuuta, 2008.
33. 1 2  1UP Staff: reviews:World of Warcraft  3. joulukuuta 2004. 1UP.com.  Arkistoitu 6.12.2012. Viitattu 25. kesäkuuta 2008.
34. 1 2 3  World of Warcraft – Other reviews GameSpot. Viitattu 25. kesäkuuta 2008.
35. ↑  Kieron Gillen: World of Warcraft  18. helmikuuta 2005. Eurogamer.  Arkistoitu 8.4.2007. Viitattu 25. kesäkuuta 2008.
36. ↑  Adam Biessner: World of Warcraft Review  15. helmikuuta 2005. Game Informer.  Arkistoitu 13.5.2008. Viitattu 25. kesäkuuta 2008.
37. ↑  Star Dingo (16. joulukuuta 2004). *GamePro (issue 195)*. IDG Entertainment.
38. 1 2 3 4  Greg Kasavin: World of Warcraft  November 30, 2004. GameSpot. Viitattu April 28, 2008.
39. 1 2 3 4  Allen Rausch: World of Warcraft (PC)  7. joulukuuta 2004. GameSpy. Viitattu 25. kesäkuuta 2008.
40. 1 2  Tom McNamara: World of Warcraft Review  10. joulukuuta 2004. IGN. Viitattu 25. kesäkuuta 2008.
41. ↑  Matt Leyendecker: World of Warcraft Review  1. joulukuuta 2004. ActionTrip.  Arkistoitu 10.6.2008. Viitattu 25. kesäkuuta 2008.
42. ↑  Ristiretken käynnistymistä juhlitaan Helsingissä MikroBitti.  Arkistoitu 21.8.2010. Viitattu 28.12.2010. (suomeksi)
43. ↑  World of Warcraft®: Wrath of the Lich King™ Shatters Day-1 Sales Record  20.11.2008. Blizzard Entertainment. Viitattu 28.12.2010. (englanniksi)
44. ↑  WORLD OF WARCRAFT®: CATACLYSM™ SHATTERS PC-GAME SALES RECORD  13.12.2010. Blizzard Entertainment. Viitattu 28.12.2010. (englanniksi)
45. ↑  Blizzard Entertainment:Press Releases
46. ↑  Warlords of Draenor™ Launches 11/13—Watch the Cinematic & Lords of War: Part 1 Now! - World of Warcraft
47. ↑  Gamescom 2015: World of Warcraft: Legion announced *ign.com*. Viitattu 10.8.2015.
48. ↑  Pereira, Chris: WoW: Battle For Azeroth Expansion Release Date Announced *Gamespot*.  5.4.2018. Viitattu 19.8.2018. (englanniksi)
49. ↑  Sirani, Jordan: World of Warcraft: Shadowlands Expansion Announced at BlizzCon 2019 - IGN *IGN*.  1.11.2019. Viitattu 2.11.2019. (englanniksi)
50. ↑  Frech, Ricky: World of Warcraft Developers Confirm Worldsoul Saga Expansions Are Being Developed Simultaneously *ComicBook.com*.  5.11.2023. Viitattu 6.11.2023. (englanniksi)
51. ↑  Wowhead - Forums - Skosiris on 09/24/2007 at 14:53 (Patch 2.1.3) (Arkistoitu – Internet Archive) (englanniksi)
52. ↑  59th Primetime Emmy® Awards  22.7.2009. Emmys.tv:  Academy of Television Arts & Science. Viitattu 10.10.2010.

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **World of Warcraft**.
* World of Warcraftin (Pohjois-Amerikka) virallinen kotisivu (englanniksi)
* World of Warcraftin (Eurooppa) virallinen kotisivu (englanniksi)
* World of Warcraftin virallinen YouTube-kanava (englanniksi)
* WoWWiki.com (englanniksi)
* Lista virallisista eurooppalaisista fanisivuista (englanniksi)
* Goblin Explosives Network – Virallinen suomalainen Blizzard-fanisivusto (Arkistoitu – Internet Archive) (suomeksi)

|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| * n
* k
* m
*Warcraft* |
| --- |
|  |
| Blizzard Entertainment |
|  |
| *Warcraft* | 
* *Orcs & Humans*
* *II: Tides of Darkness*
	+ *Beyond the Dark Portal*
* *III: Reign of Chaos*
	+ *The Frozen Throne*
	+ *III: Reforged*

 |
|  |
| *World of Warcraft* | 

|  |  |
| --- | --- |
| Lisäosat | 
* *The Burning Crusade*
* *Wrath of the Lich King*
* *Cataclysm*
* *Mists of Pandaria*
* *Warlords of Draenor*
* *Legion*
* *Battle for Azeroth*
* *Shadowlands*
* *Dragonflight*
* *The War Within*
* *Midnight*
* *The Last Titan*

 |
|  |
| Muut | *Classic* |

 |
|  |
| Muut videopelit | 
* *Hearthstone*
* *Heroes of the Storm*
* *Rumble*
* *Adventures: Lord of the Clans* (peruttu)

 |
|  |
| Pöytäpelit | 
* *Warcraft*-roolipeli
* *World of Warcraft* -lautapeli
* *World of Warcraft* -keräilykorttipeli

 |
|  |
| Sarjakuvat ja kirjat | 
* *Auringon kaivo* -trilogia
* *World of Warcraft*
* *Legendat*

 |
|  |
| Muut mediat | Elokuva |
|  |
| Universumi | 
* Maailmat ja paikat
* Rodut ja ryhmittymät


|  |  |
| --- | --- |
| Hahmot | 
* Anduin Wrynn
* Arthas Menethil
* Illidan Stormrage
* Jaina Proudmoore
* Sylvanas Windrunner
* Thrall
* Tyrande Whisperwind

 |

 |
|  |
| Aiheeseen liittyvät | *Defense of the Ancients* |

 |